In nomine sancte et indiuidue Trinitatis, amen: nos Johannes, decanus capelle ducis et magister Garnerus, decanus christianitatis diuionensis, notum facimus omnibus presentes litteras inspecturis, quod constitutus in presentia nostra, dominus Dominicus dictus diues, clericus, canonicus capelle ducis predicte, in bona mentis dispositione permanens, anime sue saluti cupiens prouidere pro ipsius anime sue et antecessorum suorum remedio, dedit et concessit in puram et perpetuam elemosinam Deo et ecclesie beati Stephani diuionensis et canonicis ibidem Deo seruientibus, petiam unam vinee sitam a la Vaite iuxta vineam aliam quam idem Dominicus habet ibidem ex una parte, et iuxta vineam domini Hugonis dicti Graindorge presbyteri ex altera. De qua petia vinee, idem dictus dominus Dominicus se coram nobis omnino deuestiens, dominum Gilebertum abbatem predicte ecclesie nomine ipsius ecclesie et eiusdem abbatis ac conuentus sui corporaliter inuestiuit, et in verbo veritatis se contra dictam elemosinam promisit de cetero non venturum. In cuius rei testimonium ad preces dicti domini Dominici, presentibus litteris sigilla nostra apposuimus. Actum anno domini millesimo ducentesimo quadragesimo quinto, mense septembri.